Film på Cuba
Store norske leksikon,Kunst og estetikk,Film, TV og teater,Film og TV,Ulike lands filmindustri
Cuba var et pionerland i Latin-Amerika – den første langfilmen, Manuel García i regi av Enrique Díaz Quesada, fikk premiere allerede i 1913. Med lydfilmen ble landets egen produksjon akterutseilt.
Etter Castros revolusjon opprettet myndighetene Instituto Cubano del Arte y Industria Cinematográfica (ICAIC, grunnlagt i 1959), som fikk oppgaver både innen produksjon, distribusjon og visning. Av spillefilmregissørene har særlig Tomás Gutiérrez Alea, med filmer som La Muerte de un Burócrata (1966) og Memorias del Subdesarrollo (1968), gjort seg gjeldende internasjonalt.Humberto Solás fikk internasjonal distribusjon med episodefilmen Lucía (1969). Alea og Juan Carlos Tabío laget den internasjonale suksessen Fresa y chocolate (Jordbær og sjokolade, 1993), og siden har Fernando Pérez fått oppmerksomhet med La Vida es silbar (Miraklet i Havana, 1998) og Tabío med La Lista de espera (Ventelisten, 2000). ICAIC har også en animasjonsfilmavdeling, og det sentrale navnet her har vært Juan Padrón. En filmfestival har vært arrangert årlig i Havanna siden 1979. Les mer i Store norske leksikon Cuba